# E L Ő T E R J E S Z T É S

Szigethalom Város Önkormányzat Képviselő-testületének

**2025. október 21. napján** 18 órakor tartandó

**nyilvános, rendes ülésére**

**Tárgy:** a 3. számú fogorvosi körzet feladatellátási szerződésének felmondása

**Előadó***:* Fáki László polgármester

**Készítette*:***dr.Takács Lajos igazgatási irodavezető

**Ellenőrizte*:***  dr. Stiebel Viktória jegyző

*Az előterjesztést megtárgyalásra javasolja:*

Humánpolitikai és Népjóléti Bizottság (1.)

Tisztelt Képviselő-testület!

A NiCo Esthetics Egészségügyi és Szolgáltató Kft. (a továbbiakban: Megbízott) benyújtotta a Szigethalom Város Önkormányzatával (a továbbiakban: Megbízó) a 3. számú fogorvosi körzet működtetésére kötött feladatellátási szerződésre vonatkozó felmondását. Megbízott 2025. december 19. napjáig biztosítja a fogorvosi ellátást a területi ellátási kötelezettséggel bíró 3. számú körzetben. Megbízott felmondólevelében nem határozta meg a felmondás okát, viszont előadta, hogy a rendelő helyiségbérleti szerződését gazdasági okból már felmondta, ezért tudja csak december közepéig biztosítani az ellátást.

Megbízott három lehetőséget kínált fel a helyzet megoldására a 2025. december 19. napját követő időszakra vonatkozóan.

1. 2025. december 20. napjától a felmondási idő végéig a Szigetszentmiklós Árpád utca 14. szám alatt látja el a területéhez tartozó szigethalmi lakosokat.

2. A feladatellátási szerződésben kikötött 6 hónapos felmondási időt közös megegyezéssel lerövidítik a felek a rendelő helyiségbérleti szerződésének megszűnése napjára, azaz 2025. december 19. napra.

3. Felek közösen bejelentik a járási tisztifőorvosnak, hogy alkalmas szigethalmi rendelő hiányában a körzeti betegellátás nem biztosított, és az önkormányzat meghívja a tisztifőorvost a képviselő-testületi ülésre, és kéri a járási hivatal intézkedését az egészségügyi hatósági és igazgatási tevékenységről szóló 1991. évi XI. törvény 6. § (1) bekezdés l) és n) pontja alapján.

Az egészségügyi hatósági és igazgatási tevékenységről szóló 1991. évi XI. törvény 6. § (1) bekezdés l) és n) pontja értelmében az egészségügyi államigazgatási szerv egészségügyi igazgatási és koordinációs feladatai körében közvetlenül intézkedik, ha azt rendkívüli körülmény (járvány, természeti csapás és egyéb katasztrófák, hirtelen fellépő orvoshiány stb.) szükségessé teszi; tanácskozási joggal részt vehet az önkormányzati testületi üléseken; részt vesz az egészségügyi vonatkozású kérdéseket tárgyaló önkormányzati testületi üléseken és az egészségügyi intézményeket felügyelő testületek ülésein.

Megbízott felmondó nyilatkozatában nem tett utalást a felmondási idő kezdő napjára, így az a közlés napjának tekinthető. Ez alapján a felmondási idő kezdő napja 2025. szeptember 26. napjára esik. Javaslom a tisztelt Képviselő-testület számára ezt a napot elfogadni a felmondási idő kezdő napjának!

A Megbízottal kötött SZPMH/10715-7/2024 számú feladatellátási szerződés 6 hónap felmondási időt határoz meg, melynek ideje alatt Megbízott köteles ellátni a fogorvosi feladatokat, illetve köteles gondoskodni a helyettesítésről. A 6 hónapos felmondási idő vége 2026. március 26. napja. A 6 hónap felmondási időt követően dr. Bakos Anikó még további 6 hónapig értékesítheti a körzetre vonatkozó praxisjogát, azonban ezen időszak alatt már Megbízó kötelessége gondoskodni a helyettesítésről mindaddig, míg egy új fogorvos a praxisjog birtokában leszerződik az önkormányzattal.

Megbízott 1. számú javaslata a Szigetszentmiklóson biztosított ellátásra kényelmetlenséggel jár a körzethez tartozó szigethalmiak számára, sőt a mozgásukban korlátozott időskorúak számára potenciálisan ellehetetlenítheti az ellátáshoz jutást. Az egészségügyi alapellátásról szóló 2015. évi CXXIII. törvény 1. § (1) bekezdése alapján *az egészségügyi alapellátás biztosítja, hogy a beteg a lakóhelyén, illetve annak közelében hosszú távú, személyes kapcsolaton alapuló, folyamatos egészségügyi ellátásban részesüljön, nemétől, korától és betegsége természetétől függetlenül. ​*A másik településen elérhető ellátás nem áll összhangban a törvény előírásaival, azonban a Képviselő-testületnek mérlegelnie kell az ellátásbiztonsághoz, illetve a lakosság kényelméhez fűződő érdekeket.

A 3. számú fogorvosi körzet ellátási területéhez tartozó szigethalmiak érdekével ellentétes lenne, ha a Képviselő-testület elfogadná Megbízott felmondási idő lerövidítésére tett 2. számú javaslatát, hiszen a helyettesítést ellátó fogorvos személye egyelőre nem ismert, továbbá a helyettesítés költsége az önkormányzat költségvetését terhelné.

Megbízott harmadik javaslata – a járási tisztifőorvos bevonása - nem alkalmazható ebben az esetben, mivel nem a közegészségügyre vonatkozó rendkívüli esemény miatti hirtelen fellépő orvoshiányról van szó, hanem az egészségügyi alapellátás nyújtására vonatkozó feladatellátási szerződés rendes felmondásáról. Álláspontomban az egészségügyi alapellátást végző egészségügyi szolgáltatók működését engedélyező szervtől, a Pest Vármegyei Kormányhivatal Szigetszentmiklós Járási Hivatalának Népegészségügyi Osztályától kapott tájékoztatás is megerősít.

Fentiek alapján, azt a javaslatot terjesztem a tisztelt Képviselő-testület elé, hogy fogadja el az SZPMH/10715-7/2024 számú feladatellátási szerződés Megbízott általi felmondását; a felmondási idő kezdő napjaként fogadja el 2025. szeptember 26. napját, továbbá állapítsa meg a szerződés szerinti 6 hónapos felmondási idő utolsó napjaként 2026. március 26. napját.

Felkérem a tisztelt Képviselő-testületet az alábbi határozati javaslat megtárgyalására.

#### Határozati javaslat

Szigethalom Város Önkormányzat Képviselő-testülete elfogadja a NiCo Esthetics Kft. egészségügyi szolgáltató SZPMH/10715-7/2024 számú feladatellátási szerződésre vonatkozó felmondását 2025. szeptember 26. kezdőnappal.

A Képviselő-testület a szerződés szerinti 6 hónapos felmondási idő utolsó napjának 2026. március 26. napját tekinti.

A Képviselő-testület felszólítja egészségügyi szolgáltatót, hogy a fogorvosi ellátást a felmondási idő végéig a szerződés szerint nyújtsa!

Felelős: Fáki László polgármester

Határidő: 2025. október 27. a felszólítás kiküldésére

Szigethalom, 2025. október 7.

Fáki László polgármester

Melléklet:

1. melléklet: SZPMH/23906-1/2025 felmondó levél